Jermak Timofejevitj
Jermak Timofejevitj, d. 1585, russisk kosakleder. Jermak havde deltaget i Ivan 4.s krige i Livland, inden den rige købmandsslægt Stroganov i 1577 engagerede ham til med sine kosakker at forsvare og udvide slægtens sibiriske besiddelser. Jermak fordrev den sibiriske khan, men da han mødte modgang, måtte han bede Ivan 4. om hjælp. Han faldt, inden hjælpen nåede frem, men det indledte den russiske erobring af Sibirien. Selv blev Jermak en legende i folketraditionen.